**Uz likuma “Par pašvaldībām” pilnvarojuma pamata izdoto saistošo noteikumu spēkā esamība un piemērošana pēc Pašvaldību likuma stāšanās spēkā 2023. gada 1. janvārī**

**1.**

**2023. gada 1. janvārī stājas spēkā Pašvaldību likums.**

Dome izvērtē uz likuma “Par pašvaldībām” normu pamata izdoto saistošo noteikumu atbilstību Pašvaldību likumam un **izdod jaunus** **saistošos noteikumus** atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet **ne ilgāk kā līdz 2024. gada 30. jūnijam piemērojami** uz likuma “Par pašvaldībām” normu pamata izdotie saistošie noteikumi, **ciktāl tie nav pretrunā** ar Pašvaldību likumu.[[1]](#footnote-1)

Pienākums pašvaldībai ievērot likumā noteikto stājas spēkā līdz ar likuma stāšanos spēkā, ja vien likuma pārejas noteikumi neparedz citādi, bet ne ātrāk par likuma stāšanos spēkā. Tādējādi arī pienākums nodrošināt pašvaldības saistošo noteikumu atbilstību Pašvaldību likumam nestājas spēkā ātrāk par 2023. gada 1. janvāri.

Tomēr pēc likuma izsludināšanas pašvaldība **ir tiesīga** veikt nepieciešamās sagatavošanās darbības, tajā skaitā **izstrādāt saistošos noteikumus**, arī **pirms likuma stāšanās spēkā**, lai pēc iespējas ātrāk nodrošinātu tiesiskās un faktiskās situācijas atbilstību likuma prasībām, kad likums stāsies spēkā. Uz Pašvaldību likuma normu pilnvarojuma pamata izdoti **saistošie noteikumi stājas spēkā** nākamajā dienā pēc to izsludināšanas oficiālajā izdevumā "Latvijas Vēstnesis",[[2]](#footnote-2) bet **ne ātrāk kā 2023. gada 1. janvārī**.

Attiecībā par Pašvaldību likuma pārejas noteikumos minēto, ka nav piemērojamas tādas uz likuma “Par pašvaldībām” normu pamata izdoto saistošo noteikumu normas, kas ir **pretrunā** Pašvaldību likumam, izvērtējamas likuma un saistošo noteikumu tiesiskā regulējuma atšķirības pēc būtības. Galvenokārt, tās ir atšķirības saistošo noteikumu izdošanas pilnvarojuma tvērumā, kā arī pašvaldības darba organizācijā, ko noteic Pašvaldību likums, bet nenoteica likums “Par pašvaldībām”.

*Attiecībā par iespējamām izmaiņām pašvaldības institucionālajā struktūrā (kas jānosaka saistošajos noteikumos – pašvaldības nolikumā[[3]](#footnote-3)), ja tādas būs jāveic ar Pašvaldību likuma stāšanos spēkā (galvenokārt, attiecībā uz pašvaldības pienākumu izveidot centrālo pārvaldi kā pašvaldības iestādi, ko paredz Pašvaldību likuma 20. panta otrā daļa), tad nepieciešamās izmaiņas veicamas saprātīgā termiņā, bet pēc iespējas nekavējoties. Gadījumā, ja institucionālās struktūras izmaiņu veikšanai nepieciešami finanšu līdzekļi, kas nav paredzēti pašvaldības 2022. gada budžetā, tos iespējams paredzēt 2023. gada budžetā un tādējādi samērīgā termiņā ieviest likuma prasības jau pēc tā stāšanās spēkā.*

**2.**

Pēc Pašvaldību likuma stāšanās spēkā pašvaldība **nebūs tiesīga veikt grozījumus saistošajos noteikumos, kas izdoti uz likuma “Par pašvaldībām” normu pamata** un tiks piemēroti saskaņā ar Pašvaldību likuma pārejas noteikumu 6. punktu.

Atbilstoši juridiskās tehnikas prasībām **grozījumu** saistošos noteikumus **izdod uz to pašu** augstāka juridiskā spēka tiesību **normu pamata, uz kāda izdoti grozāmie** saistošie noteikumi (izdošanas tiesiskais pamats). Konkrētajā gadījumā uz likuma “Par pašvaldībām” normu pamata izdotie saistošie noteikumi nebūs grozāmi, jo **likums būs zaudējis spēku** ar 2023. gada 1. janvāri un **uz tā pamata vairs nevarēs izdot** jaunus saistošos noteikumus (tajā skaitā grozījumu saistošos noteikumus).

**Ja spēku zaudē normatīvā akta izdošanas tiesiskais pamats** (augstāka juridiska spēka tiesību norma, uz kuras pamata izdots cits normatīvais akts), tad **spēku zaudē arī uz šā pamata izdotais normatīvais akts vai tā daļa**.[[4]](#footnote-4)

Tātad ar 2023. gada 1. janvāri, kad spēku zaudēs likums “Par pašvaldībām”, **spēku zaudēs** visi pašvaldību saistošie noteikumi, kas izdoti uz likuma “Par pašvaldībām” normu pamata. Lai nodrošinātu tiesisko noteiktību un tiesiskā regulējuma nepārtrauktību, Pašvaldību likuma pārejas noteikumu 6. punktā noteiktā pārejas kārtība paredz iespēju pašvaldībai **turpināt piemērot** saistošos noteikumus, kuri bez šādas pārejas kārtības vairs nebūtu piemērojami. Līdz ar to arī nav iespējams veikt jebkādus grozījumus saistošajos noteikumos, kuru izdošanas tiesiskais pamats vairs nepastāvēs.

**3.**

Pašvaldību likuma pārejas noteikumu 6. punkta otrais teikums, kas **ļauj piemērot** saistošos noteikumus **līdz 2024. gada 30. jūnijam**, attiecināms uz tādiem saistošajiem noteikumiem, **kuru izdošanas tiesiskais pamats no likuma “Par pašvaldībām” pēc būtības ir ietverts arī Pašvaldību likumā**.

*Piemēram, likuma “Par pašvaldībām” 24. panta otrās daļas pilnvarojums (saistošie noteikumi – pašvaldības nolikums) daļēji ir ietverts Pašvaldību likuma 49. panta pirmajā daļā, vai arī likuma “Par pašvaldībām” 43. panta pirmās daļas 4. punkta pilnvarojums (saistošie noteikumi par sabiedrisko kārtību) ir ietverts Pašvaldību likuma 45. panta pirmās daļas 1. punktā.*

Savukārt, ja Pašvaldību likumā nav ietverts konkrētam likuma “Par pašvaldībām” pilnvarojumam analogs pilnvarojums, tad uz attiecīgas likuma “Par pašvaldībām” normas pamata izdoti saistošie noteikumi (vai to daļa) **zaudēs spēku** līdz ar likumu “Par pašvaldībām”. Tādi ir saistošie noteikumi (vai to daļa – konkrētas tiesību normas), **kas izdoti uz** šādu likuma “Par pašvaldībām” normu pilnvarojuma pamata:

* **43. panta pirmās daļas 1., 8., 11., 12. un 13. punkts, kā arī otrā daļa**
* **44. panta 1., 2., 4. punkts**

*Likuma “Par pašvaldībām” un Pašvaldību likuma normās ietvertā saistošo noteikumu izdošanas pilnvarojuma salīdzinājumu aicinām skatīt atsevišķā metodiskajā materiālā!*

**4.**

Oficiālajā izdevumā “Latvijas Vēstnesis”, kā arī tiesību aktu sistematizācijas vietnē likumi.lv neuzrādīsies, ka uz likuma “Par pašvaldībām” normu pamata izdotie saistošie noteikumi *(izņemot iepriekšējā punktā minētos)* ir zaudējuši spēku ar 2023. gada 1. janvāri, lai neradītu apjukumu par piemērojamiem saistošajiem noteikumiem. Līdz ar to, izstrādājot jaunus saistošos noteikumus atbilstoši Pašvaldību likuma pilnvarojumam un saskaņā ar Pašvaldību likuma pārejas noteikumu 6. punktu, saistošo noteikumu **noslēguma jautājumos** ir iespējams ietvert atzīmi par to, ka **līdz ar šo saistošo noteikumu stāšanos spēkā vairs netiek piemēroti** attiecīgie uz likuma “Par pašvaldībām” normu pamata izdotie saistošie noteikumi. Tādējādi tiks uzsvērta saistošo noteikumu pēctecība, kā arī oficiālais izdevējs VSIA “Latvijas Vēstnesis” saņems informāciju par saistošajiem noteikumiem, kuri atzīmējami kā spēku zaudējuši un vairs netiks piemēroti.

Vienlaikus, tā kā uz likuma “Par pašvaldībām” normu pamata izdotie saistošie noteikumi zaudēs spēku saskaņā ar Oficiālo publikāciju un tiesiskās informācijas likuma 9. panta piekto daļu jau 2023. gada 1. janvārī, atzīmi par iepriekšējo saistošo noteikumu turpmāku nepiemērošanu iespējams ietvert arī saistošo noteikumu paskaidrojuma rakstā un norādīt pavadvēstulē oficiālajam izdevējam, nosūtot saistošos noteikumus publicēšanai. Uz Pašvaldību likuma normu pamata izdotie jaunie saistošie noteikumi līdz ar spēkā stāšanos aizstās iepriekšējos uz likuma “Par pašvaldībām” normu pamata izdotos saistošos noteikumus, pamatojoties uz likumu.

**5.**

Pašvaldību likums paredz **divus jaunus saistošos noteikumus – iedzīvotāju padomes nolikums**[[5]](#footnote-5) un **līdzdalības budžeta nolikums**.[[6]](#footnote-6)

Attiecībā uz iedzīvotāju padomes izveidošanu aicinām skatīt biedrības “Sabiedriskās politikas centrs PROVIDUS” ar Vides aizsardzības un reģionālās attīstības ministrijas līdzdalību izstrādātās **Vadlīnijas iedzīvotāju padomju izveidošanai pašvaldībās**, kurās pieejams arī iedzīvotāju padomes paraugnolikums.[[7]](#footnote-7)

Attiecībā par līdzdalības budžetu – pašvaldības gadskārtējā budžetā paredz finansējumu **līdzdalības budžetam, sākot ar 2025. gadu**.[[8]](#footnote-8)

**6.**

No Pašvaldību likuma pārejas noteikumu 12. punkta, kas paredz pienākumu Ministru kabinetam pieņemt nepieciešamos grozījumus Ministru kabineta noteikumos, kā arī izstrādāt likumprojektus par nepieciešamajiem grozījumiem likumos, lai tos saskaņotu ar Pašvaldību likumu, **neizriet nepieciešamība** veikt tādus grozījumus citos likumos vai Ministru kabineta noteikumos, kas **paredzētu jaunus pilnvarojumus saistošo noteikumu izdošanai**.

Turklāt ar mērķi mazināt normatīvismu un sekmēt tiesisko skaidrību un noteiktību Ministru kabinets 2022. gada 2. novembra sēdē pieņēma zināšanai Vides aizsardzības un reģionālās attīstības ministrijas izstrādāto **informatīvo ziņojumu “Par pašvaldību saistošo noteikumu izdošanas pilnvarojumu”**, kā arī uzdeva turpmāk visām ministrijām, izstrādājot tiesību akta projektu, kurā ietverts deleģējums pašvaldībām izdot saistošos noteikumus, tiesību akta projekta sākotnējās ietekmes novērtējuma ziņojumā (anotācijā) iekļaut **deleģējuma nepieciešamības izvērtējumu ar pamatojumu deleģētā jautājuma atšķirīgam noregulējumam** pašvaldībās, kā arī **skaidrot deleģējuma apjomu**.[[9]](#footnote-9) Šāda pieeja nodrošinās tikai patiešām pamatota saistošo noteikumu izdošanas pilnvarojuma noteikšanu un mazinās tiesiskā regulējuma sadrumstalotību.

1. Pašvaldību likuma pārejas noteikumu 6. punkts [↑](#footnote-ref-1)
2. Pašvaldību likuma 47. panta pirmā daļa [↑](#footnote-ref-2)
3. Pašvaldību likuma 49. panta pirmās daļas 1. punkts [↑](#footnote-ref-3)
4. Oficiālo publikāciju un tiesiskās informācijas likuma 9. panta piektā daļa [↑](#footnote-ref-4)
5. Pašvaldību likuma 58. panta sestā daļa [↑](#footnote-ref-5)
6. Pašvaldību likuma 61. pants [↑](#footnote-ref-6)
7. Pieejamas: <https://www.varam.gov.lv/lv/media/34176/download?attachment> un <https://providus.lv/raksti/vadlinijas-iedzivotaju-padomju-veidosanai-pasvaldibas/> [↑](#footnote-ref-7)
8. Pašvaldību likuma pārejas noteikumu 7. punkts [↑](#footnote-ref-8)
9. Skatīt: <https://tapportals.mk.gov.lv/meetings/cabinet_ministers> [↑](#footnote-ref-9)